**Beskrivelse af Egedal Kommunes UdsatteNetværk**

**Formål**

UdsatteNetværkets formål er at skabe et rum for ligeværdig dialog mellem borgere i udsatte positioner, pårørende, administrationen og politikere. Her kan borgere og pårørende fortælle om deres oplevelse af samarbejdet med kommunen og komme med idéer, og administrationen og politikere kan søge sparring. Deltagerne i netværket forpligter sig til at lytte til hinanden og forsøge at forstå hinandens perspektiv. Deltagerne i netværket er hinandens medspillere i en fælles stræben efter at skabe de bedste betingelser for kommunens og borgernes samarbejde.

Deltagere

UdsatteNetværket består af 4-7 borgere, 2 pårørende, 2 politikere og 3 fra administrationen.

UdsatteNetværket vægter åbenhed, respektfuldhed, fortrolighed og en uformel stemning. Derfor stræber vi efter, at det er de samme deltagere, der er med fra gang til gang. Der vil dog undervejs være udskiftning af deltagere, det er derfor vigtigt, at der er åbenhed for, at nye dynamikker opstår, men at udgangspunktet og formålet med UdsatteNetværket lever videre. Alle har på lige fod et ansvar for, at dette gør sig gældende.

Borgere og pårørende er ikke valgt ind i netværket. Borgere og pårørende deltager, fordi de har lyst og noget på hjertet, som de gerne vil byde ind med i den form og ånd, som UdsatteNetværket er skabt omkring. Borgere og pårørende kan bringe egne og andres erfaringer ind, men de repræsenterer som sådan ikke en gruppe. Det er vigtigt, at deltagerne kan sætte sig ud over egen situation og drøfte temaerne objektivt.

Alle deltagerne har tavshedspligt. Når der går informationer/materiale ud af gruppen, skal dette afstemmes med de andre deltagere.

Rammer for UdsatteNetværket

Udsattenetværket mødes minimum 3 gange om året. Center for Myndighed og Social Service varetager rollen som sekretær for UdsatteNetværket.

Møderne faciliteres altid i en let struktureret form, der fremmer en ligeværdig, åben og ærlig dialog.

Der udarbejdes et dokument, hvor bud på dagsordenen noteres, deltagerne beslutter, hvilke forhold/temaer der vil være relevante at drøfte. Administrationen sender dagsorden og eventuelle relevante bilag/dokumenter 2 uger inden afholdelse af UdsatteNetværket. Hvis der er opstået relevante emner i mellem tiden, sendes disse forslag til administrationen. Social- og Arbejdsmarkedsudvalget kan ligeledes ønske at få temaer til drøftelse i UdsatteNetværket.

Hvis det har relevans for dagsordenen, kan der inviteres gæster med under det konkrete punkt. Dette kan ligeledes være et oplæg om et givent tema.

UdsatteNetværket kan ikke drøfte enkeltsager. Det kan heller ikke tage beslutninger, udarbejde indstillinger eller anbefalinger. Det er politikernes og administrationens ansvar, at bringe UdsatteNetværkets drøftelser med tilbage til driften. Deltagerne i UdsatteNetværket kan altid selv tage kontakt til kommunens politiske eller administrative ledelse, men det vil altid være på egne - og ikke UdsatteNetværkets - vegne.

Det er ikke UdsatteNetværkets formål at holde arrangementer og events, men de kan vælge at gøre det. UdsatteNetværket beslutter selv sine aktiviteter, men det må ikke medføre administrationen væsentlige økonomiske udgifter eller arbejdsressourcer. Det er altid politikerne, der skal godkende et arrangement eller event på UdsatteNetværkets vegne.

Hvis det viser sig, at det ikke er muligt at bevare et åbent og ærligt rum med en uformel stemning, skal rammerne for UdsatteNetværket, herunder formål og deltagere, revurderes.

UdsatteNetværket som talerør

Det skal være op til de enkelte deltagere, om deltagelsen i UdsatteNetværket skal være offentlig. Medlemmerne af UdsatteNetværket kan fremgår af Egedal Kommunes hjemmeside. For at komme i kontakt med medlemmerne af UdsatteNetværket, kan administrationens kontaktperson kontaktes, se kontaktoplysningerne herunder.

Aktiviteterne/materiale fra UdsatteNetværket vil løbende blive offentlig gjort på Facebook/LinkedIn og Egedal Kommunes hjemmeside.

Kontaktoplysninger:

Line Ougaard Tlf. 72596874

socialservice@egekom.dk Att. UdsatteNetværket